title: 2018 m. lapkričio 15 d. Komisijos įgyvendinimo reglamentas (ES) 2018/1785 dėl tam tikrų prekių klasifikavimo Kombinuotojoje nomenklatūroje

text:
20.11.2018

                  LT

                  Europos Sąjungos oficialusis leidinys

                  L 293/5

         KOMISIJOS ĮGYVENDINIMO REGLAMENTAS (ES) 2018/1785
         2018 m. lapkričio 15 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 15 d.

                  Komisijos vardu

                  Pirmininko pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        (KN kodas)

                        Motyvai

                        (1)

                        (2)

                        (3)

                        Įvairaus ilgio izoliuotieji kabeliai (vadinamieji stekų kabeliai) su jungtimis abiejuose galuose.
                        Kiekvieną kabelį sudaro 32 pavieniai izoliuotieji laidininkai, skirti ne aukštesnei kaip 1 000  V įtampai, suporuoti į 16 aptrauktų nesusuktų porų, kurios padengtos metaline folija ir metalinėmis gijomis.
                        Kabeliais sujungiami ryšių tinkluose (vietiniuose tinkluose (LAN)) naudojamų komutatorių sistemų (vadinamųjų stekų) komutatoriai. Jais galima vykdyti dvikryptį duomenų perdavimą tarp komutatorių naudojant eterneto technologiją.
                        Jokių kitų funkcijų (pvz., elektros energijos tiekimo) kabeliai neatlieka.
                        Žr. paveikslą (*1).

                        8544 42 10

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 8544 , 8544 42  ir 8544 42 10  atitinkančiais prekių aprašymais.
                        Sprendžiant, ar prekėms priskirtinas KN kodas 8544 42 10 , duomenų perdavimas iš vieno aparato į kitą naudojant ryšių technologiją, pvz., eternetą, laikytinas ryšiais (žr. Komisijos įgyvendinimo reglamentą (ES) Nr. 1112/2012 (1)). Aptariami kabeliai skirti naudoti ryšių tinkluose, sukonfigūruotuose kaip LAN. Todėl jie laikytini elektros laidininkais su pritvirtintomis jungtimis, naudojamais ryšių tinkluose (taip pat žr. KN paaiškinimų 8544 42 10  subpozicijos paaiškinimus).
                        Todėl gaminiai laikytini kitais elektros laidininkais, skirtais ne aukštesnei kaip 1 000  V įtampai, su pritvirtintomis jungtimis, skirtais naudoti ryšiuose, ir jiems priskirtinas KN kodas 8544 42 10 .

               (*1)  Paveikslas pateikiamas tik dėl informacijos.

               (1)  2012 m. lapkričio 23 d. Komisijos įgyvendinimo reglamentas (ES) Nr. 1112/2012 dėl tam tikrų prekių klasifikavimo Kombinuotojoje nomenklatūroje (OL L 329, 2012 11 29, p. 9).


title: 2018 m. lapkričio 19 d. Komisijos įgyvendinimo reglamentas (ES) 2018/1786, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo „Chianti Classico“ (SKVN) specifikacijos pakeitimas

text:
20.11.2018

                  LT

                  Europos Sąjungos oficialusis leidinys

                  L 293/8

         KOMISIJOS ĮGYVENDINIMO REGLAMENTAS (ES) 2018/1786
         2018 m. lapkričio 19 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo „Chianti Classico“ (SKVN) specifikacijos pakeitimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
         kadangi:

                     (1)

                     Komisija išnagrinėjo Italijos pagal Reglamento (ES) Nr. 1308/2013 105 straipsnį pateiktą saugomos kilmės vietos nuorodos „Chianti Classico“ specifikacijos pakeitimo paraišką;

                     (2)

                     specifikacijos pakeitimo paraišką Komisija paskelbė Europos Sąjungos oficialiajame leidinyje, kaip reikalaujama Reglamento (ES) Nr. 1308/2013 (2) 97 straipsnio 3 dalyje;

                     (3)

                     prieštaravimo pareiškimų pagal Reglamento (ES) Nr. 1308/2013 98 straipsnį Komisija negavo;

                     (4)

                     todėl specifikacijos pakeitimo paraiška turėtų būti patvirtinta pagal Reglamento (ES) Nr. 1308/2013 99 straipsnį;

                     (5)

                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Chianti Classico“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 19 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 671.

            (2)  OL C 100, 2018 3 16, p. 7.


title: 2018 m. gruodžio 4 d. Komisijos įgyvendinimo reglamentas (ES) 2018/1889 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (Tekstas svarbus EEE.)

text:
5.12.2018

                  LT

                  Europos Sąjungos oficialusis leidinys

                  L 309/1

         KOMISIJOS ĮGYVENDINIMO REGLAMENTAS (ES) 2018/1889
         2018 m. gruodžio 4 d.
         dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 497 straipsnio 3 dalį,
         kadangi:

                     (1)

                     siekiant išvengti tarptautinių finansų rinkų sutrikdymo ir užtikrinti, kad įstaigos nebūtų baudžiamos taikant joms didesnius nuosavų lėšų reikalavimus, kai vyksta esamų trečiųjų valstybių pagrindinių sandorio šalių pripažinimo procesai, Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, per kurį trečiųjų valstybių pagrindines sandorio šalis, su kuriomis Sąjungoje įsteigtos įstaigos atlieka sandorių tarpuskaitą, tos įstaigos gali laikyti reikalavimus atitinkančiomis pagrindinėmis sandorio šalimis;

                     (2)

                     Reglamentu (ES) Nr. 575/2013 iš dalies pakeistos Europos Parlamento ir Tarybos reglamento (ES) Nr. 648/2012 (2) nuostatos, susijusios su tam tikrais įvesties duomenimis, naudojamais apskaičiuojant įstaigų nuosavų lėšų reikalavimus trečiųjų valstybių pagrindinių sandorio šalių pozicijoms. Atitinkamai pagal Reglamento (ES) Nr. 648/2012 89 straipsnio 5a dalį reikalaujama, kad tam tikros trečiųjų valstybių pagrindinės sandorio šalys ribotą laikotarpį praneštų apie bendrą pradinės garantinės įmokos, kurią jos gavo iš savo tarpuskaitos narių, sumą. Tas pereinamasis laikotarpis atitinka Reglamento (ES) Nr. 575/2013 497 straipsnio 2 dalyje nustatytą laikotarpį;

                     (3)

                     abu pereinamieji laikotarpiai turėjo baigtis 2014 m. birželio 15 d.;

                     (4)

                     Reglamento (ES) Nr. 575/2013 497 straipsnio 3 dalimi Komisijai suteikiami įgaliojimai priimti įgyvendinimo aktą, kad išimtinėmis aplinkybėmis pereinamasis laikotarpis, susijęs su nuosavų lėšų reikalavimais, būtų pratęstas šešiems mėnesiams. Tas pratęsimas turėtų galioti ir Reglamento (ES) Nr. 648/2012 89 straipsnio 5a dalyje nustatytiems terminams. Tie pereinamieji laikotarpiai paskutinį kartą buvo pratęsti Komisijos įgyvendinimo reglamentu (ES) 2018/815 (3) iki 2018 m. gruodžio 15 d.;

                     (5)

                     iš visų trečiosiose valstybėse įsteigtų pagrindinių sandorio šalių, kurios jau kreipėsi dėl pripažinimo pagal Reglamento (ES) Nr. 648/2012 25 straipsnį, Europos vertybinių popierių ir rinkų institucija pripažino 32 pagrindines sandorio šalis. Likusios trečiųjų valstybių pagrindinės sandorio šalys vis dar laukia pripažinimo, o jų pripažinimo procesas iki 2018 m. gruodžio 15 d. nebus baigtas. Jeigu pereinamasis laikotarpis nebus pratęstas, Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje), kurios turi tų likusių trečiųjų valstybių pagrindinių sandorio šalių pozicijų, bus įpareigotos turėti daug daugiau nuosavų lėšų toms pozicijoms padengti, o dėl to tos įstaigos galėtų nutraukti tiesioginį dalyvavimą tų pagrindinių sandorio šalių veikloje arba bent laikinai galėtų būti nutrauktas tarpuskaitos paslaugų teikimas tų įstaigų klientams, todėl būtų labai sutrikdytos rinkos, kuriose tos pagrindinės sandorio šalys veikia;

                     (6)

                     todėl poreikis išvengti rinkų sutrikdymo už Sąjungos ribų, dėl kurio anksčiau jau buvo pratęstas Reglamento (ES) Nr. 575/2013 497 straipsnio 2 dalyje nustatytas pereinamasis laikotarpis, išliktų pasibaigus pratęstam pereinamajam laikotarpiui, nustatytam Įgyvendinimo reglamente (ES) 2018/815. Papildomai pratęsus pereinamąjį laikotarpį Sąjungoje įsteigtos įstaigos (arba jų patronuojamosios įmonės, įsteigtos ne Sąjungoje) galėtų išvengti didelio nuosavų lėšų reikalavimų padidėjimo dėl to, kad neužbaigtas pagrindinių sandorio šalių, patikimai bei prieinamu būdu teikiančių specifinės rūšies tarpuskaitos paslaugas, kurių reikia Sąjungoje įsteigtoms įstaigoms (arba jų patronuojamosioms įmonėms, įsteigtoms ne Sąjungoje), pripažinimo procesas. Todėl pereinamuosius laikotarpius derėtų pratęsti dar šešiems mėnesiams;

                     (7)

                     šis reglamentas turėtų įsigalioti iki 2018 m. gruodžio 16 d., kad būtų užtikrinta, jog esami pereinamieji laikotarpiai bus pratęsti anksčiau, negu jie pasibaigs. Jam įsigaliojus vėliau, galėtų būti sutrikdyta pagrindinių sandorio šalių, rinkų, kuriose jos veikia, ir įstaigų, kurios turi tų pagrindinių sandorio šalių pozicijų, veikla;

                     (8)

                     šiame reglamente numatytos priemonės atitinka Europos bankininkystės komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 575/2013 497 straipsnio 2 dalyje ir Reglamento (ES) Nr. 648/2012 89 straipsnio 5a dalies antroje pastraipoje nurodyti 15 mėnesių trukmės laikotarpiai, paskutinį kartą pratęsti Įgyvendinimo reglamentu (ES) 2018/815, yra pratęsiami dar šešiems mėnesiams iki 2019 m. birželio 15 d.

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 4 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2013 6 27, p. 1.

            (2)  2012 m. liepos 4 d. Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (OL L 201, 2012 7 27, p. 1).

            (3)  2018 m. birželio 1 d. Komisijos įgyvendinimo reglamentas (ES) 2018/815 dėl pereinamųjų laikotarpių, nustatytų Europos Parlamento ir Tarybos reglamentuose (ES) Nr. 575/2013 ir (ES) Nr. 648/2012 ir susijusių su nuosavų lėšų reikalavimais pagrindinių sandorio šalių pozicijoms, pratęsimo (OL L 137, 2018 6 4, p. 3).


title: 2018 m. gruodžio 7 d. Komisijos įgyvendinimo reglamentas (ES) 2018/1924, kuriuo panaikinama saugomos geografinės nuorodos „Mostviertler Birnmost“ (SGN) registracija

text:
10.12.2018

                  LT

                  Europos Sąjungos oficialusis leidinys

                  L 313/4

         KOMISIJOS ĮGYVENDINIMO REGLAMENTAS (ES) 2018/1924
         2018 m. gruodžio 7 d.
         kuriuo panaikinama saugomos geografinės nuorodos „Mostviertler Birnmost“ (SGN) registracija
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 54 straipsnio 1 dalį,
         kadangi:

                     (1)

                     Komisijos deleguotojo Reglamento (ES) Nr. 664/2014 (2) 7 straipsnio 1 dalyje numatyta, kad Reglamento (ES) Nr. 1151/2012 54 straipsnio 1 dalies pirmoje ir antroje pastraipose nurodytas registracijos panaikinimas mutatis mutandis vykdomas pagal to reglamento 49–52 straipsniuose nustatytą procedūrą;

                     (2)

                     Pagal Reglamento (ES) Nr. 1151/2012 50 straipsnio 2 dalį kartu su Komisijos deleguotojo Reglamento (ES) Nr. 664/2014 7 straipsnio 1 dalimi, paraiška panaikinti saugomą geografinę nuorodą (SGN) „Mostviertler Birnmost“paskelbta Europos Sąjungos oficialiajame leidinyje (3);

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Mostviertler Birnmost“ (SGN) turėtų būti išbrauktas iš saugomų kilmės vietos nuorodų ir saugomų geografinių nuorodų registro;

                     (4)

                     pagal Reglamento (ES) Nr. 1151/2012 54 straipsnio 1 dalies paskutinę pastraipą toks panaikinimas patvirtinamas laikantis to reglamento 57 straipsnio 2 dalyje nurodytos nagrinėjimo procedūros;

                     (5)

                     šiame reglamente nustatyta priemonė atitinka Žemės ūkio produktų kokybės politikos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Pavadinimo „Mostviertler Birnmost“ (SGN) registracija yra panaikinama.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 7 d.

                  Komisijos vardu

                  Pirmininkas

               Jean-Claude JUNCKER

            (1)  OL L 343, 2012 12 14, p. 1.

            (2)  2013 m. gruodžio 18 d. Komisijos deleguotasis reglamentas (ES) Nr. 664/2014, kuriuo Europos Parlamento ir Tarybos reglamentas (ES) Nr. 1151/2012 papildomas nuostata dėl saugomų kilmės vietos nuorodų, saugomų geografinių nuorodų ir garantuotų tradicinių gaminių Sąjungos simbolių nustatymo, tam tikromis gavimo šaltinių taisyklėmis, tam tikromis procedūrinėmis taisyklėmis ir tam tikromis papildomomis pereinamojo laikotarpio taisyklėmis (OL L 179, 2014 6 19, p. 17).

            (3)  OL C 62, 2018 2 17, p. 15.


title: 2018 m. gruodžio 18 d. Komisijos įgyvendinimo reglamentas (ES) 2018/2017, kuriuo leidžiama pateikti rinkai dvispalvių sorgų (Sorghum bicolor (L.) Moench) sirupą kaip trečiosios šalies tradicinį maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470 (Tekstas svarbus EEE.)

text:
19.12.2018

                  LT

                  Europos Sąjungos oficialusis leidinys

                  L 323/4

         KOMISIJOS ĮGYVENDINIMO REGLAMENTAS (ES) 2018/2017
         2018 m. gruodžio 18 d.
         kuriuo leidžiama pateikti rinkai dvispalvių sorgų (Sorghum bicolor (L.) Moench) sirupą kaip trečiosios šalies tradicinį maisto produktą pagal Europos Parlamento ir Tarybos reglamentą (ES) 2015/2283 ir kuriuo iš dalies keičiamas Komisijos įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 15 straipsnio 4 dalį,
         kadangi:

                     (1)

                     Reglamente (ES) 2015/2283 nustatyta, kad Sąjungos rinkai galima pateikti tik leidžiamus naudoti ir į Sąjungos sąrašą įtrauktus naujus maisto produktus. Trečiosios šalies tradicinis maisto produktas – naujas maisto produktas, apibrėžtas Reglamento (ES) 2015/2283 3 straipsnyje;

                     (2)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos leidžiamų naudoti naujų maisto produktų sąrašas;

                     (3)

                     pagal Reglamento (ES) 2015/2283 15 straipsnio 4 dalį Komisija turi priimti sprendimą, kuriuo leidžiama pateikti Sąjungos rinkai trečiosios šalies tradicinį maisto produktą. 2018 m. balandžio 5 d. bendrovė „Sorghum Zrt.“ (toliau – pareiškėjas) pateikė Komisijai pranešimą, kuriame nurodė ketinanti Sąjungos rinkai pateikti dvispalvių sorgų (Sorghum bicolor (L.) Moench) sirupą kaip trečiosios šalies tradicinį maisto produktą, kaip apibrėžta Reglamento (ES) 2015/2283 14 straipsnyje. Savo prašyme pareiškėjas nurodo, kad dvispalvių sorgų (Sorghum bicolor (L.) Moench) sirupas skirtas vartoti visiems vartotojams kaip toks, koks yra, arba skirtas naudoti kaip maisto sudedamoji dalis;

                     (4)

                     pareiškėjo pateikti dokumentais pagrįsti duomenys rodo, kad dvispalvių sorgų (Sorghum bicolor (L.) Moench) sirupas ilgą laiką buvo saugiai naudojamas kaip maisto produktas Jungtinėse Valstijose;

                     (5)

                     2018 m. balandžio 30 d. Komisija pagal Reglamento (ES) 2015/2283 15 straipsnio 1 dalį persiuntė galiojantį pranešimą valstybėms narėms ir Europos maisto saugos tarnybai (toliau – Tarnyba);

                     (6)

                     per Reglamento (ES) 2015/2283 15 straipsnio 2 dalyje nustatytą keturių mėnesių laikotarpį valstybės narės arba Tarnyba Komisijai nepateikė tinkamai pagrįstų prieštaravimų dėl dvispalvių sorgų (Sorghum bicolor (L.) Moench) sirupo pateikimo Sąjungos rinkai saugos;

                     (7)

                     todėl Komisija turėtų leisti pateikti Sąjungos rinkai dvispalvių sorgų (Sorghum bicolor (L.) Moench) sirupą ir atnaujinti Sąjungos naujų maisto produktų sąrašą;

                     (8)

                     todėl Įgyvendinimo reglamentas (ES) 2017/2470 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis

               1.   Dvispalvių sorgų (Sorghum bicolor (L.) Moench) sirupas, kaip nurodyta šio reglamento priede, įtraukiamas į Sąjungos leidžiamų naudoti naujų maisto produktų sąrašą, nustatytą Įgyvendinimo reglamentu (ES) 2017/2470.

               2.   Į 1 dalyje nurodyto Sąjungos sąrašo įrašą turi būti įtrauktos šio reglamento priede nustatytos naudojimo sąlygos ir ženklinimo reikalavimai.

            2 straipsnis
            Įgyvendinimo reglamento (ES) 2017/2470 priedas iš dalies keičiamas pagal šio reglamento priedą.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            PRIEDAS
            Įgyvendinimo reglamento (ES) 2017/2470 priedas iš dalies keičiamas taip:

                        1.

                        1 lentelėje („Leidžiami naudoti nauji maisto produktai“) abėcėlės tvarka įterpiamas šis įrašas:

                                    Leidžiami naudoti nauji maisto produktai

                                    Naujo maisto produkto naudojimo sąlygos

                                    Papildomi specialieji ženklinimo reikalavimai

                                    Kiti reikalavimai

                                    „Dvispalvių sorgų (Sorghum bicolor (L.) Moench) sirupas
                                    (Trečiosios šalies tradicinis maisto produktas)

                                    Nenurodyta

                                    Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „sorgų (Sorghum bicolor) sirupas“.“

                        2.

                        į 2 lentelę „Specifikacijos“ abėcėlės tvarka įterpiamas šis įrašas:

                                    Leidžiami naudoti nauji maisto produktai

                                    Specifikacija

                                    „Dvispalvių sorgų (Sorghum bicolor (L.) Moench) sirupas.
                                    (Trečiosios šalies tradicinis maisto produktas)

                                       Aprašymas/apibrėžtis

                                    Tradicinis maisto produktas – dvispalvių sorgų (Sorghum bicolor (L.) Moench) sirupas (Sorghum gentis; Poaceae šeima (Gramineae)).
                                    Sirupas gaminamas iš S. bicolor stiebų, pritaikius gamybos procesus, pvz., smulkinimą, ekstrahavimą ir išgarinimą, įskaitant terminį apdorojimą, siekiant gauti ne mažiau kaip 74 Brikso vertės sirupą.

                                       Dvispalvių sorgų (Sorghum bicolor (L.) Moench) sirupo sudėties duomenys

                                    Vanduo: 22,7 g/100 g
                                    Peleningumas: 2,4
                                    Bendras cukraus kiekis: 74,0 g/100 g“


title: 2018 m. gruodžio 18 d. Komisijos įgyvendinimo reglamentas (ES) 2018/2043, kuriuo, siekiant patikslinti WLTP bandymų sąlygas ir numatyti tipo patvirtinimo duomenų stebėseną, iš dalies keičiamas Įgyvendinimo reglamentas (ES) 2017/1153 (Tekstas svarbus EEE.)

text:
21.12.2018

                  LT

                  Europos Sąjungos oficialusis leidinys

                  L 327/58

         KOMISIJOS ĮGYVENDINIMO REGLAMENTAS (ES) 2018/2043
         2018 m. gruodžio 18 d.
         kuriuo, siekiant patikslinti WLTP bandymų sąlygas ir numatyti tipo patvirtinimo duomenų stebėseną, iš dalies keičiamas Įgyvendinimo reglamentas (ES) 2017/1153
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 13 straipsnio 7 dalies pirmą pastraipą,
         kadangi:

                     (1)

                     siekiant atsižvelgti į išmetamų CO2 kiekių, nustatomų taikant naująjį Europos važiavimo ciklą (NEDC), ir kiekių, nustatomų pagal naująją pasaulinę suderintą lengvųjų transporto priemonių bandymo procedūrą (WLTP), skirtumą Komisijos įgyvendinimo reglamentu (ES) 2017/1153 (2) sukurta keleivinių automobilių išmetamų CO2 kiekių koreliacijos metodika;

                     (2)

                     koreliacijos metodikos tikslas – gauti rezultatus, kuriais būtų užtikrinama, kad Reglamente (EB) Nr. 443/2009 nustatytų mažinimo reikalavimų griežtumas pagal senąją ir naująją bandymų procedūras būtų panašus. Todėl tipo patvirtinimo institucijos ir techninės tarnybos kartu su gamintojais turėtų siekti užtikrinti, kad WLTP ir NEDC bandymai pagal šį reglamentą būtų vykdomi panašiomis bandymų sąlygomis, atitinkančiomis šio reglamento tikslą;

                     (3)

                     tam reikia patikslinti tam tikrus aspektus, susijusius su WLTP bandymų sąlygomis, kurių turėtų būti laikomasi atliekant koreliaciją, siekiant surinkti 2020 m. naujai užregistruotų transporto priemonių WLTP ir NEDC išmetamo CO2 kiekio stebėsenos duomenis. Tie patikslinimai turėtų būti taikomi nepažeidžiant Komisijos reglamente (ES) 2017/1151 (3) nustatytos procedūros ir reikalavimų, taip pat nedarant poveikio tuo pagrindu išduotų tipo patvirtinimų galiojimui;

                     (4)

                     taip pat reikia nustatyti išmetamo kiekio tipo patvirtinimo tikslais gamintojų deklaruojamų išmetamo CO2 kiekio verčių ir pagal Reglamentą (ES) 2017/1151 matuojamų verčių skirtumą 2020 m. Todėl gamintojams turėtų būti nustatytas įpareigojimas transporto priemonių H ir L matavimo vertes naudojant kaip interpoliacijos metodo pradinius duomenis apskaičiuoti ir Komisijai pateikti visų 2020 kalendoriniais metais užregistruotų naujų keleivinių automobilių WLTP išmetamo CO2 kiekio vertes;

                     (5)

                     kai kurioms interpoliacijos šeimoms 2020 m. bus prieinamos tik transporto priemonės H matavimo vertės. Tų šeimų skaičius turėtų būti įdėmiai stebimas, ir Komisija turėtų apsvarstyti galimybę neįtraukti tų šeimų į 2020 m. pamatinių verčių skaičiavimus, jeigu, palyginti su 2018 m., tokių šeimų skaičius gerokai padidėtų;

                     (6)

                     reikėtų didinti išmetamųjų teršalų kiekio tikrinimo skaidrumą, todėl Komisijai reikėtų teikti WLTP bandymų ir koreliacijos rezultatų duomenis. Tai padės Komisijai sparčiai nustatyti ir spręsti problemas bei šalinti galimus neatitikimus, susijusius su procedūrų įgyvendinimu. Todėl reikėtų užpildyti kiekvieno atlikto WLTP bandymo pradinių duomenų matricą ir, keičiantis koreliacijos priemonės duomenimis, ją visą pateikti Komisijai. Siekiant užtikrinti konfidencialumą, pradinių duomenų failą prieš jį siunčiant reikėtų užšifruoti;

                     (7)

                     šiame reglamente nustatytos priemonės atitinka Klimato kaitos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) 2017/1153 iš dalies keičiamas taip:

                        1)

                        pridedamas 7a straipsnis:

                           „7a straipsnis
                           WLTP matavimo rezultatų pateikimas

                              1.   Gamintojai apskaičiuoja kiekvieno 2020 m. užregistruoto naujo keleivinio automobilio bendrą CO2 kiekio vertę pagal Reglamento (ES) 2017/1151 XXI priedo 7 papildomo priedo 3.2.3.2.4 punkto antroje pastraipoje pateiktą formulę, kur nariai MCO2-H ir MCO2-L atitinkamai interpoliacijos šeimai pakeičiami iš EB tipo patvirtinimo sertifikato 2.5.1.1.3 (transporto priemonės H) ir 2.5.1.2.3 (transporto priemonės L) įrašų paimtomis MCO2,C,5 vertėmis, kaip parodyta Reglamento (ES) 2017/1151 I priedo 4 priedėlyje pateiktame pavyzdyje.
                              Jeigu tam tikros transporto priemonės bendras išmetamas CO2 kiekis nustatomas remiantis tik transporto priemone H, gamintojai pateikia iš EB tipo patvirtinimo sertifikato 2.5.1.1.3 (transporto priemonės H) įrašo paimtą MCO2,C,5 vertę.
                              Gamintojai, gavę Komisijos pranešimą apie preliminarius 2020 m. duomenis, ne vėliau kaip per tris mėnesius apie tas išmetamo CO2 kiekio vertes, taip pat skaičiavimams naudotas MCO2,C,5 vertes praneša Komisijai, įkeldami tuos duomenis į Europos aplinkos agentūros verslo duomenų saugyklos gamintojo paskyrą.

                              2.   Jeigu šio straipsnio 1 dalyje nurodyti duomenys nepateikiami iki nustatyto termino, Komisija vadovaujasi EB tipo patvirtinimo sertifikato 2.5.1.2.3 įraše nurodyta verte ir laiko ją šio straipsnio 1 dalyje nurodyta bendra išmetamo CO2 kiekio verte –visoms interpoliacijos šeimai, kuriai buvo išduotas tipo patvirtinimo sertifikatas, priklausančioms užregistruotoms naujoms transporto priemonėms, ir atitinkamais atvejais 2.5.1.1.3 įraše nurodyta verte – šeimoms, dėl kurių turima tik transporto priemonės H matavimo duomenų.

                              3.   Komisija stebi kiekvieno gamintojo interpoliacijos šeimų, kurių išmetamas CO2 kiekis nustatomas remiantis tik transporto priemone H, skaičių ir, jeigu, palyginti su 2018 m., tokių šeimų skaičius padidėja, įvertina to padidėjimo poveikį šio straipsnio 1 dalyje nurodytiems skaičiavimams ir tam tikrais atvejais tų šeimų į minėtus skaičiavimus neįtraukia.“;

                        2)

                        I priedas iš dalies keičiamas taip:

                                    a)

                                    įrašomi 2.2a ir 2.2.b punktai:
                                    „2.2a.   WLTP bandymo sąlygos
                                    Kad WLTP bandymas būtų laikomas tinkamu pagal 2.2 punktą ir siekiant nustatyti 2.4 punkte nurodytus pradinius duomenis, Reglamento (ES) 2017/1151 XXI priede nustatytos bandymų sąlygos taikomos atsižvelgiant į šiuos patikslinimus:

                                                a)

                                                išmetamo CO2 masės WLTP bandymų rezultatų korekcija pagal Reglamento (ES) 2017/1151 XXI priedo 6 papildomo priedo 2 priedėlį taikoma visiems tokiems bandymų rezultatams, neatsižvelgiant į to priedėlio 3.4.4 punkto a papunkčio nuostatas;

                                                b)

                                                nepažeidžiant Reglamento (ES) 2017/1151 reikalavimų, jeigu bandomojoje transporto priemonėje yra įdiegtos technologijos, kurios daro poveikį jos išmetamam CO2 kiekiui, įskaitant (bet ne tik) technologijas, nurodytas 2.4 punkte apibūdintos pradinių duomenų matricos 42–50 įrašuose, ir kurios turėtų veikti atliekant bandymą, tos technologijos, atliekant transporto priemonės bandymus, turi veikti, neatsižvelgiant į taikomą bandymų procedūrą, t. y. NEDC arba WLTP;

                                                c)

                                                jeigu bandomojoje transporto priemonėje yra automatinė pavarų dėžė, naudojamas tas pats vairuotojo pasirenkamas režimas, neatsižvelgiant į taikomą bandymų procedūrą. Jeigu atliekant WLTP bandymus naudojami geriausio ir blogiausio atvejo režimai, numatyti Reglamento (ES) 2017/1151 XXI priedo 8 papildomo priedo 6 priedėlio 1.2 punkto c papunktyje, blogiausio atvejo režimas naudojamas kaip koreliacijos priemonės, taip pat visų NEDC fizinių bandymų įvestis;

                                                d)

                                                jeigu bandomojoje transporto priemonėje yra mechaninė pavarų dėžė, naudojamas narys nmin_drive_set, apibrėžtas Reglamento (ES) 2017/1151 XXI priedo 2 papildomo priedo 2 punkto k papunkčio 3 punkte pateiktoje formulėje.
                                                Gavęs tipo patvirtinimo institucijos arba, kai taikoma, techninės tarnybos sutikimą gamintojas gali apskaičiuoti pavarų perjungimo momentus kitaip, jeigu tai pagrįsta atsižvelgiant į transporto priemonės vairavimo savybes ir jeigu papildoma galios saugumo riba, taikoma pagal Reglamento (ES) 2017/1151 XXI priedo 2 papildomo priedo 3.4 punktą, neviršija 20 %.
                                                Sąlygos, nurodytos a–d papunkčiuose, yra taikomos pagal šį reglamentą atliekant koreliaciją ir nedaro poveikio Reglamento (ES) 2017/1151 nuostatoms ir pagal tą reglamentą išduotiems tipo patvirtinimams.

                                          2.2b.   WLTP bandymo sąlygų taikomumas
                                    2.2a punkto a–d papunkčiuose nurodyti patikslinimai taikomi laikantis šių nuostatų:

                                                a)

                                                naujiems transporto priemonių tipams – nuo šio reglamento įsigaliojimo;

                                                b)

                                                dėl esamų transporto priemonių tipų gamintojai tipo patvirtinimo institucijai pateikia su 2020 m. rinkai pateiktų transporto priemonių tipais susijusių įrodymų, kuriais remdamasi tipo patvirtinimo institucija patvirtina, ar atliekant WLTP tipo patvirtinimo bandymus buvo laikomasi 2.2a punkto a–d papunkčiuose nurodytų bandymo sąlygų.
                                                Patvirtinime nurodomas interpoliacijos šeimos identifikatorius, taip pat pateikiamas patvirtinimas dėl kiekvienos iš a–d papunkčiuose išvardytų bandymo sąlygų. Tipo patvirtinimo institucija išduoda gamintojui patvirtinimą ir užtikrina, kad tas patvirtinimas būtų užregistruotas ir galėtų būti nedelsiant pateiktas Komisijai paprašius.
                                                Jeigu tipo patvirtinimo institucija negali patvirtinti, kad buvo laikomasi vienos arba daugiau iš nurodytųjų bandymo sąlygų, gamintojas užtikrina, kad prižiūrint tipo patvirtinimo institucijai arba, kai taikoma, techninei tarnybai būtų atliktas naujas WLTP bandymas arba, kai taikoma, bandymų serija, kaip numatyta Reglamento (ES) 2017/1151 XXI priedo 6 papildomame priede, taikant atitinkamai interpoliacijos šeimai 2.2a punkto a–d papunkčiuose išdėstytas bandymo sąlygas, įskaitant naują koreliaciją pagal šį reglamentą.
                                                Jeigu neįvykdyta tik 2.2a punkto a papunktyje nurodyta bandymo sąlyga, gamintojas gali pakoreguoti tą vertę pradinių duomenų matricoje, neatlikdamas naujo WLTP bandymo.
                                                Tipo patvirtinimo institucija arba, kai taikoma, paskirtoji techninė tarnyba pagal I priedo 5 punktą užregistruoja pakartotinių bandymų arba koregavimo ir koreliacijos rezultatus, ir remiantis pakartotinių bandymų pradiniais duomenimis parengtas visas koreliacijos failas pagal 3.1.1.2 punktą pateikiamas Komisijai ne vėliau kaip 2021 m. balandžio 30 d.“;

                                    b)

                                    2.4 punktas iš dalies keičiamas taip:

                                                i)

                                                pirmoje pastraipoje įterpiamas šis sakinys:
                                                „Pradinių duomenų matrica pildoma dėl kiekvieno atliekamo WLTP bandymo.“;

                                                ii)

                                                1 lentelė iš dalies keičiama taip:

                                                            —

                                                            56 įrašo skilties „Pastabos“ tekstas pakeičiamas šiuo tekstu:

                                                               „Masyvas: OBD sistemos ir traukos stendo duomenys, 1 Hz – OBD sistemos ir 10 Hz – traukos stendo atveju, skiriamoji geba 0,1 km/h“,

                                                            —

                                                            57 įrašo skilties „Pastabos“ tekstas pakeičiamas šiuo tekstu:

                                                               „Masyvas: 1 Hz. Teorinis apskaičiuotasis pavarų perjungimas transporto priemonėms H ir L (kai taikoma)“,

                                                            —

                                                            61 įrašo skilties „Pastabos“ tekstas pakeičiamas šiuo tekstu:

                                                               „Masyvas: 1 Hz (prietaiso ėminių ėmimo dažnis 20 Hz), skiriamoji geba 0,1 A, išorinis matavimo prietaisas sinchronizuojamas su traukos stendu“,

                                                            —

                                                            67 įrašas pakeičiamas taip:

                                                                           „67

                                                                           Ki rekuperacijos koeficientas pridedamasis/dauginamasis transporto priemonėms H ir L

                                                                           —

                                                                           Reglamento (ES) 2017/1151 XXI priedo 6 papildomo priedo 1 priedėlis

                                                                              Transporto priemonėms be periodinės rekuperacijos sistemų ši vertė lygi 1.“,

                                                            —

                                                            pridedami nauji įrašai:

                                                                           „69

                                                                           Degalų šilumingumas

                                                                           kWh/l

                                                                           Reglamento (ES) 2017/1151 XXI priedo 6 papildomo priedo 2 priedėlis

                                                                              Vertė pagal Reglamento (ES) 2017/1151 A6.App2/1 lentelę

                                                                           70

                                                                           Transporto priemonių H ir L WLTP bandymų degalų sąnaudos

                                                                           l/100 km

                                                                           Reglamento (ES) 2017/1151 XXI priedo 7 papildomo priedo 6 punktas

                                                                              Nesubalansuotos degalų sąnaudos atliekant 1 tipo bandymą

                                                                           71

                                                                           Vardinė ĮEKS įtampa

                                                                           V

                                                                           Nustatyta pagal standartą DIN EN 60050–482

                                                                              Žemos įtampos baterijoms, aprašytoms Reglamento (ES) 2017/1151 XXI priedo 6 papildomo priedo 2 priedėlyje

                                                                           72

                                                                           ATCT šeimos koregavimo koeficientas

                                                                           —

                                                                           Reglamento (ES) 2017/1151 XXI priedo 6a papildomas priedas

                                                                              ATCT šeimos koregavimo koeficientas (14 °C pataisa)

                                                                           73

                                                                           WLTP bandymų greičio ir atstumo koregavimas

                                                                           —

                                                                           Reglamentas (ES) 2017/1151

                                                                              Ar atliktas koregavimas?

                                                                              0 = ne | 1 = taip

                                                                           74

                                                                           WLTP bandymų RCB koregavimas

                                                                           —

                                                                           Reglamento (ES) 2017/1151 XXI priedo 6 papildomo priedo 2 priedėlis

                                                                              Ar atliktas koregavimas?

                                                                              0 = ne | 1 = taip

                                                                           75

                                                                           WLTP bandymo numeris

                                                                           1, 2 arba 3

                                                                              Nurodyti, ar bandymų duomenys paimti iš pirmojo, antrojo ar trečiojo WLTP bandymo.

                                                                           76

                                                                           Deklaruotoji transporto priemonės H ir (arba) L WLTP CO2 kiekio vertė

                                                                           g/km

                                                                           Gamintojo deklaracija

                                                                              Deklaruotoji WLTP transporto priemonių H ir L vertė. Į vertę turi būti įtrauktos visos korekcijos (kai taikoma).

                                                                           77

                                                                           Transporto priemonės H ir (arba) L išmatuota ir pakoreguota WLTP CO2 kiekio vertė

                                                                           g/km

                                                                              Reglamento (ES) 2017/1151 I priedo 4 priedėlio MCO2,C,5 vertės

                                                                              Transporto priemonių H ir L bendros išmatuotos išmetamo CO2 kiekio vertės, gautos atlikus visas taikytinas korekcijas. Jeigu buvo atlikti 2 ir 3 WLTP bandymai, pateikiami visi išmatuoti rezultatai.

                                                                           78

                                                                           Pakartotiniai WLTP bandymai

                                                                           —

                                                                           I priedo 2.2b punkto b papunktis

                                                                              Nurodyti, dėl kurių iš I priedo 2.2a punkto a–d papunkčiuose nurodytų bandymų sąlygų buvo atlikti pakartotiniai bandymai.“;

                                    c)

                                    3.1.1.1 punktas iš dalies keičiamas taip:

                                                i)

                                                a punktas išbraukiamas;

                                                ii)

                                                c punkto iii papunktis pakeičiamas taip:

                                                            „iii)

                                                            2.4 punkte nurodyti pradiniai duomenys;“

                                                iii)

                                                įrašoma ši pastraipa:
                                                „Siekiant užtikrinti konfidencialumą, c punkte nurodytas santraukos failas užšifruojamas.“;

                                    d)

                                    3.1.1.2 punktas pakeičiamas taip:
                                    „3.1.1.2.   Visas koreliacijos failas
                                    Kai pagal 3.1.1.1 punktą sukuriamas koreliacijos rezultatų ataskaitos originalas, tipo patvirtinimo institucija arba, kai taikoma, paskirtoji techninė tarnyba 3.1.1.1 punkto c papunktyje nurodytą santraukos failą išsiunčia į Komisijos serverį, iš kurio siuntėjui grąžinamas atsakymas (kopija nusiunčiama atitinkamoms Komisijos tarnyboms), kuriame nurodomas iš 0–99 intervalo atsitiktinai sugeneruotas sveikasis skaičius ir santraukos failo maišos kodas, kuriuo tas skaičius aiškiai susiejamas su rezultatų ataskaitos originalu, skaitmeniniu būdu pasirašytu Komisijos serveryje.
                                    Tipo patvirtinimo institucija arba, kai taikoma, paskirtoji techninė tarnyba sukuria visą koreliacijos failą, kurį sudaro 3.1.1.1 punkte nurodytas koreliacijos rezultatų ataskaitos originalas ir Komisijos serverio atsakymas. Failą, kaip bandymo ataskaitą pagal Direktyvos 2007/46/EB VIII priedą, saugo tipo patvirtinimo institucija.“

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            1 straipsnio 2 punkto c ir d papunkčiai taikomi nuo 2019 m. vasario 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gruodžio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 140, 2009 6 5, p. 1.

            (2)  2017 m. birželio 2 d. Komisijos įgyvendinimo reglamentas (ES) 2017/1153, kuriuo nustatoma dėl reglamentuojamos bandymo procedūros pakeitimo reikalingų koreliacijos parametrų nustatymo metodika ir iš dalies keičiamas Reglamentas (ES) Nr. 1014/2010 (OL L 175, 2017 7 7, p. 679).

            (3)  2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).


title: 2019 m. sausio 23 d. Komisijos įgyvendinimo reglamentas (ES) 2019/103, kuriuo dėl tam tikrų specifinių aviacijos saugumo priemonių išaiškinimo, suderinimo, supaprastinimo ir sustiprinimo iš dalies keičiamas Įgyvendinimo reglamentas (ES) 2015/1998 (Tekstas svarbus EEE.)

text:
24.1.2019

                  LT

                  Europos Sąjungos oficialusis leidinys

                  L 21/13

         KOMISIJOS ĮGYVENDINIMO REGLAMENTAS (ES) 2019/103
         2019 m. sausio 23 d.
         kuriuo dėl tam tikrų specifinių aviacijos saugumo priemonių išaiškinimo, suderinimo, supaprastinimo ir sustiprinimo iš dalies keičiamas Įgyvendinimo reglamentas (ES) 2015/1998
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. kovo 11 d. Europos Parlamento ir Tarybos reglamentą (EB) Nr. 300/2008 dėl civilinės aviacijos saugumo bendrųjų taisyklių ir panaikinantį Reglamentą (EB) Nr. 2320/2002 (1), ypač į jo 4 straipsnio 3 dalį,
         kadangi:

                     (1)

                     Komisijos įgyvendinimo reglamento (ES) 2015/1998 (2) įgyvendinimo patirtis parodė, kad tam tikrų bendrųjų pagrindinių standartų įgyvendinimo sąlygas reikia iš dalies pakeisti;

                     (2)

                     tam tikros specifinės aviacijos saugumo priemonės turėtų būti patikslintos, suvienodintos arba supaprastintos, siekiant padidinti teisinį aiškumą, standartizuoti vienodą teisės aktų aiškinimą ir toliau užtikrinti geriausią bendrųjų pagrindinių aviacijos saugumo standartų įgyvendinimą;

                     (3)

                     be to, atsižvelgiant į oro uostų ir oro transporto bendrovių veiklos, technologijų ir saugumo įrangos pokyčius dėl pasikeitusių grėsmės ir rizikos sąlygų, taip pat į Tarptautinės civilinės aviacijos organizacijos (ICAO) tarptautinių standartų ir rekomenduojamos praktikos raidą, reikia atitinkamai iš dalies pakeisti įgyvendinimo taisykles;

                     (4)

                     pakeitimai susiję su oro uostų saugumo priemonėmis, asmens reputacijos patikrinimo taisyklių persvarstymu siekiant pagerinti saugumo kultūrą ir padidinti atsparumą, taip pat su sprogmenų batuose ieškiklių ir sprogstamųjų medžiagų garų aptikimo įrangos diegimu, veiklos standartų nustatymu ir naudojimu;

                     (5)

                     todėl Įgyvendinimo reglamentas (ES) 2015/1998 turėtų būti atitinkamai iš dalies pakeistas;

                     (6)

                     šiame reglamente nustatytos priemonės atitinka pagal Reglamento (EB) Nr. 300/2008 19 straipsnį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2015/1998 priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja 2019 m. vasario 1 d. Tačiau šio reglamento priedo 2, 20, 25, 26, 28–38, 44 ir 45 punktai taikomi nuo 2020 m. gruodžio 31 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 23 d.

                  Komisijos vardu

                  Pirmininkas

               Jean-Claude JUNCKER

            (1)  OL L 97, 2008 4 9, p. 72.

            (2)  2015 m. lapkričio 5 d. Komisijos įgyvendinimo reglamentas (ES) 2015/1998, kuriuo nustatomos išsamios bendrųjų pagrindinių aviacijos saugumo standartų įgyvendinimo priemonės (OL L 299, 2015 11 14, p. 1).

            PRIEDAS
            Įgyvendinimo reglamento (ES) 2015/1998 priedas iš dalies keičiamas taip:

                        1)

                        1.1.3.4 punktas pakeičiamas taip:

                                    „1.1.3.4.

                                    Jei į riboto patekimo zonos svarbiausias dalis galėjo patekti bet kurie iš toliau išvardytų asmenų, kuo skubiau atliekamas tų svarbiausių dalių, kurių saugumas galėjo būti pažeistas, saugumo patikrinimas, siekiant pagrįstai užtikrinti, kad jose nebūtų draudžiamų daiktų:

                                                a)

                                                nepatikrinti asmenys;

                                                b)

                                                keleiviai ir įgulos nariai, atvykstantys iš trečiųjų šalių, išskyrus 4-B priedėlyje išvardytas šalis;

                                                c)

                                                keleiviai ir įgulos nariai, atvykstantys iš Sąjungos oro uostų, jei atitinkama valstybė narė nukrypsta nuo Komisijos reglamento (ES) Nr. 1254/2009 (*1) 1 straipsnyje nustatytų bendrųjų pagrindinių standartų, nebent jie atvykę sutinkami ir išlydimi iš tų zonų pagal 1.2.7.3 punktą.

                                          Laikoma, kad šio punkto nuostatas atitinka orlaiviai, kuriuose atliekamas orlaivio saugumo nuodugnus patikrinimas, ir jis netaikomas, kai į svarbiausias dalis buvo patekę asmenys, nurodyti 1.3.2 ir 4.1.1.7 punktuose.
                                    Kalbant apie b ir c punktus, ši nuostata taikoma tik toms svarbiausioms dalims, į kurias patenka patikrintas krovinių skyriaus bagažas ir (arba) kuriomis naudojasi išvykstantys patikrintieji keleiviai, kurie neišvyksta tuo pačiu orlaiviu kaip minėti keleiviai ir įgulos nariai.

                           (*1)  2009 m. gruodžio 18 d. Komisijos reglamentas (ES) Nr. 1254/2009, kuriuo nustatomi kriterijai, kurių laikydamosi valstybės narės gali netaikyti bendrųjų pagrindinių civilinės aviacijos saugumo standartų ir imtis alternatyvių saugumo priemonių (OL L 338, 2009 12 19, p. 17).“;"

                        2)

                        1.2.3 punktas pakeičiamas taip:
                        „1.2.3.   Sąjungos įgulos nario pažymėjimų ir oro uosto pažymėjimų reikalavimai

                        1.2.3.1.   Sąjungos oro vežėjo samdomo įgulos nario pažymėjimas ir oro uosto pažymėjimas gali būti išduodami tik asmeniui, kuriam jo reikia darbo tikslais ir kurio išsamaus asmens reputacijos patikrinimo pagal 11.1.3 punktą išvada teigiama.
                        1.2.3.2.   Įgulos nario ir oro uosto pažymėjimai išduodami ne ilgesniam kaip penkerių metų laikotarpiui.
                        1.2.3.3.   Asmeniui, kurio išsamaus reputacijos patikrinimo išvada neigiama, išduotas pažymėjimas nedelsiant panaikinamas arba atšaukiamas ir atitinkamai grąžinamas kompetentingai institucijai, veiklos vykdytojui arba išdavusiam subjektui.
                        1.2.3.4.   Pažymėjimas dėvimas matomoje vietoje, bent tada, kai jo turėtojas yra riboto patekimo zonoje.
                        Jei riboto patekimo zonose, išskyrus tas zonas, kuriose yra keleivių, esantis asmuo nedėvi savo pažymėjimo matomoje vietoje, už 1.5.1 punkto c papunkčio įgyvendinimą atsakingi asmenys jį sustabdo ir jo pareikalauja įrodyti savo tapatybę, taip pat, jei reikia, apie jį praneša.
                        1.2.3.5.   Pažymėjimas nedelsiant grąžinamas šiomis aplinkybėmis:

                                    a)

                                    pareikalauja, atitinkamai, kompetentinga institucija, veiklos vykdytojas arba išdavęs subjektas;

                                    b)

                                    nutraukiama darbo sutartis,

                                    c)

                                    pasikeičia darbdavys,

                                    d)

                                    pasikeičia poreikis patekti į zonas, į kurias patekti išduotas leidimas,

                                    e)

                                    pasibaigia darbuotojo pažymėjimo galiojimas,

                                    f)

                                    pažymėjimas panaikinamas.

                              1.2.3.6.   Apie tai, kad pažymėjimas pamestas, pavogtas arba negrąžintas, nedelsiant pranešama pažymėjimą išdavusiam subjektui.
                        1.2.3.7.   Jei elektroninis pažymėjimas grąžinamas, pasibaigia jo galiojimas, jo galiojimas panaikinamas arba pranešama, kad jis pamestas, pavogtas arba negrąžintas, jis nedelsiant užblokuojamas.“;

                        3)

                        1.2.6.3 punkto b papunktis pakeičiamas taip:

                                    „b)

                                    saugių transporto priemonių duomenų bazėje susiejamas su įmone arba individualiu užregistruotos transporto priemonės naudotoju.“;

                        4)

                        1.2.6.3 punkto paskutinis sakinys pakeičiamas taip:
                        „Elektroninius transporto priemonių leidimus kontroliuojamojoje zonoje taip pat turi būti galima skaityti elektroniniu būdu.“;

                        5)

                        1.3.1.1 punkto f papunktis pakeičiamas taip:

                                    „f)

                                    mažo kiekio sprogstamųjų medžiagų ieškikliu, naudojamu su rankiniu metalo ieškikliu;“;

                        6)

                        1.3.1.1 punktas papildomas g ir h papunkčiais:

                                    „g)

                                    metalo batuose ieškikliais;

                                    h)

                                    sprogmenų batuose ieškikliais.“;

                        7)

                        1.3.1.1 punktas papildomas šiuo sakiniu:
                        „Metalo batuose ieškiklis ir sprogmenų batuose ieškiklis gali būti naudojami tik kaip papildoma tikrinimo priemonė.“;

                        8)

                        1.3.1.3 punktas pakeičiamas taip:

                                    „1.3.1.3.

                                    Sprogmenis užuodžiantys šunys, mažo kiekio sprogstamųjų medžiagų ieškiklis ir mažo kiekio sprogstamųjų medžiagų ieškiklis kartu su sprogmenų batuose ieškikliu gali būti naudojami tik kaip papildoma asmenų, išskyrus keleivius, tikrinimo priemonė arba nenuspėjamai pakaitomis su apieškojimu rankomis, apieškojimu rankomis kartu su metalo batuose ieškikliu, arkiniu metalo ieškikliu ar kūno skeneriais.“;

                        9)

                        3.1.3 punkto pabaigoje įrašomas šis sakinys:
                        „Pirmiau nurodyta užregistruota informacija gali būti laikoma elektronine forma.“;

                        10)

                        4.0.3 punktas pakeičiamas taip:

                                    „4.0.3.

                                    Keleiviai ir jų rankinis bagažas, atvykstantys iš valstybės narės, į kurią orlaivis atskrido tranzitu iš trečiosios šalies, kuri neįrašyta į 4-B priedėlio sąrašą, arba iš Sąjungos oro uosto, jei atitinkama valstybė narė nukrypsta nuo Reglamento (ES) Nr. 1254/2009 1 straipsnyje nustatytų bendrųjų standartų, laikomi keleiviais ir rankiniu bagažu, atvykstančiais iš trečiosios šalies, nebent yra patvirtinimas, kad šie asmenys ir jų rankinis bagažas buvo patikrinti pagal šio skyriaus nuostatas.“;

                        11)

                        įrašomas 4.0.6 punktas:

                                    „4.0.6.

                                    Keleiviai ir jų rankinis bagažas, atvykstantys iš Sąjungos oro uosto, jei atitinkama valstybė narė nukrypsta nuo Reglamento (ES) Nr. 1254/2009 1 straipsnyje nustatytų bendrųjų standartų, laikomi keleiviais ir rankiniu bagažu, atvykstančiais iš trečiosios šalies, nebent yra patvirtinimas, kad šie asmenys ir jų rankinis bagažas buvo patikrinti pagal šio skyriaus nuostatas.“;

                        12)

                        4.1.1.2 punkto f papunktis pakeičiamas taip:

                                    „f)

                                    mažo kiekio sprogstamųjų medžiagų ieškikliu, naudojamu su rankiniu metalo ieškikliu;“;

                        13)

                        4.1.1.2 punktas papildomas g ir h papunkčiais:

                                    „g)

                                    metalo batuose ieškikliais;

                                    h)

                                    sprogmenų batuose ieškikliais.“;

                        14)

                        4.1.1.9 punktas pakeičiamas taip:

                                    „4.1.1.9.

                                    Sprogmenis užuodžiantys šunys, mažo kiekio sprogstamųjų medžiagų ieškiklis, metalo batuose ieškiklis ir sprogmenų batuose ieškiklis gali būti naudojami tik kaip papildoma tikrinimo priemonė.“;

                        15)

                        4.1.3.1 punktas pakeičiamas taip:

                                    „4.1.3.1.

                                    Skysčiai, aerozoliai ir geliai, kuriuos į riboto patekimo zoną nešasi keleiviai, gali būti netikrinami skystųjų sprogmenų aptikimo sistemų įranga, jei jie yra atskirose talpyklose, kurių talpa ne didesnė kaip 100 mililitrų arba lygiavertis dydis, viename sandariai uždarytame skaidriame ne didesnės kaip vieno litro talpos plastikiniame maišelyje, kurį galima pakartotinai sandariai uždaryti, o plastikinio maišelio turinys turi lengvai jame tilpti.“;

                        16)

                        4.1.3.2 punktas išbraukiamas;

                        17)

                        5.0.3 punktas iš dalies keičiamas taip:

                                    „5.0.3.

                                    Krovinių skyriaus bagažas, atvežamas iš valstybės narės, į kurią orlaivis atskrido tranzitu iš trečiosios šalies, kuri neįrašyta į 5-A priedėlio sąrašą, arba iš Sąjungos oro uosto, jei atitinkama valstybė narė nukrypsta nuo Reglamento (ES) Nr. 1254/2009 1 straipsnyje nustatytų bendrųjų standartų, laikomas krovinių skyriaus bagažu, atvežamu iš trečiosios šalies, nebent yra patvirtinimas, kad krovinių skyriaus bagažas buvo patikrintas pagal šio skyriaus nuostatas.“;

                        18)

                        įrašomas 5.0.6 punktas:

                                    „5.0.6.

                                    Krovinių skyriaus bagažas, atvežamas iš Sąjungos oro uosto, jei atitinkama valstybė narė nukrypsta nuo Reglamento (ES) Nr. 1254/2009 1 straipsnyje nustatytų bendrųjų standartų, laikomas krovinių skyriaus bagažu, atvežamu iš trečiosios šalies, nebent yra patvirtinimas, kad krovinių skyriaus bagažas buvo patikrintas pagal šio skyriaus nuostatas.“;

                        19)

                        5 skyriaus 5-A priedėlis pakeičiamas taip:

                              „5-A PRIEDĖLIS
                              KROVINIŲ SKYRIAUS BAGAŽAS

                                 TREČIOSIOS ŠALYS, TAIP PAT KITOS ŠALYS IR TERITORIJOS, KURIOMS PAGAL SUTARTIES DĖL EUROPOS SĄJUNGOS VEIKIMO 355 STRAIPSNĮ NETAIKOMA TOS SUTARTIES TREČIOSIOS DALIES VI ANTRAŠTINĖ DALIS, PRIPAŽĮSTAMOS TAIKANČIOS SAUGUMO STANDARTUS, LYGIAVERČIUS BENDRIESIEMS PAGRINDINIAMS CIVILINĖS AVIACIJOS SAUGUMO STANDARTAMS

                              Krovinių skyriaus bagažo atžvilgiu pripažįstama, kad šios trečiosios šalys, taip pat kitos šalys ir teritorijos, kurioms pagal Sutarties dėl Europos Sąjungos veikimo 355 straipsnį netaikoma tos sutarties trečiosios dalies VI antraštinė dalis, taiko saugumo standartus, lygiaverčius bendriesiems pagrindiniams civilinės aviacijos saugumo standartams:

                                             Kanada

                                             Farerų Salos (Vagaro oro uostas)

                                             Grenlandija (Kangerlusuako oro uostas)

                                             Gernsis

                                             Meno Sala

                                             Džersis

                                             Juodkalnija

                                             Singapūro Respublika (Singapūro Čangio oro uostas)

                                             Izraelio Valstybė (Ben Gurion tarptautinis oro uostas)

                                             Jungtinės Amerikos Valstijos

                                    Jei Komisija turi informacijos, kad trečiojoje šalyje arba kitoje susijusioje šalyje ar teritorijoje taikomi saugumo standartai, turintys didelį poveikį bendram aviacijos saugumo lygiui Sąjungoje, nebeatitinka Sąjungos bendrųjų pagrindinių standartų, ji nedelsdama apie tai praneša atitinkamoms valstybių narių institucijoms.
                              Jei Komisija turi informacijos apie veiksmus, įskaitant išlyginamąsias priemones, kuriuos vykdant atkurtas trečiojoje šalyje arba kitoje susijusioje šalyje ar teritorijoje taikomų atitinkamų saugumo standartų lygiavertiškumas, ji nedelsdama apie tai praneša atitinkamoms valstybių narių institucijoms.

                        ;

                        20)

                        6.1.3 punktas išbraukiamas;

                        21)

                        6.8.3.6 punkto d papunktis pakeičiamas taip:

                                    „d)

                                    siuntos turinys arba, kai taikoma, siuntų sujungimo nuoroda ir“;

                        22)

                        6.8.3.6 punkto pabaigoje įrašomas sakinys:
                        „ACC3 vežėjas arba pagal ES aviacijos saugumo patikrinimo procedūrą patikrintas reguliuojamas subjektas (RA3), kuris atliko siuntų sujungimą, išlaiko pirmiau nurodytą informaciją apie kiekvieną atskirą siuntą bent iki numatyto siuntų atvežimo į pirmąjį oro uostą Europos Sąjungoje arba 24 valandas, atsižvelgiant į tai, kuris laikotarpis yra ilgesnis.“;

                        23)

                        įrašomas 6.8.3.8 punktas:

                                    „6.8.3.8.

                                    Tranzitu iš 6-I priedėlio sąraše nurodytos trečiosios šalies atvežamos arba tokioje trečiojoje šalyje perkrautos siuntos, kurių lydraščiai neatitinka 6.8.3.6 punkto nuostatų, prieš kitą skrydį tvarkomos pagal 6.7 skyrių.“;

                        24)

                        įrašomas 6.8.3.9 punktas:

                                    „6.8.3.9.

                                    Tranzitu iš 6-I priedėlio sąraše nenurodytos trečiosios šalies atvežamos arba tokioje trečiojoje šalyje perkrautos siuntos, kurių lydraščiai neatitinka 6.8.3.6 punkto nuostatų, prieš kitą skrydį tvarkomos pagal 6.2 skyrių. Iš 6-F priedėlio sąraše nurodytos trečiosios šalies atvežamų siuntų lydraščiai turi bent atitikti ICAO Siuntų saugumo deklaravimo sistemos standartus.“;

                        25)

                        įrašomi 11.0.8 ir 11.0.9 punktai:
                        11.0.8.   Šiame skyriuje „radikalizacija“ reiškia „žmonių, pritariančių nuomonėms, požiūriams ir idėjoms, galinčioms skatinti terorizmą, ekstremistinės socializacijos reiškinys.
                        11.0.9.   Taikant šį skyrių ir nedarant poveikio Sąjungos ir nacionalinės teisės aktų taikymui, nustatydamos asmens, kurio atžvilgiu vykdomas 11.1.3 ir 11.1.4 punktuose aprašytas procesas, patikimumą, valstybės narės atsižvelgia bent į:

                                    a)

                                    nusikaltimus, nurodytus Europos Parlamento ir Tarybos direktyvos (ES) 2016/681 (*2) II priede,
                                    ir

                                    b)

                                    teroristinius nusikaltimus, nurodytus Europos Parlamento ir Tarybos direktyvoje (ES) 2017/541 (*3).

                              Nusikaltimai, išvardyti b punkte, laikomi diskvalifikaciniais nusikaltimais.

                           (*2)  2016 m. balandžio 27 d. Europos Parlamento ir Tarybos direktyva (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais (OL L 119, 2016 5 4, p. 132)."

                           (*3)  2017 m. kovo 15 d. Europos Parlamento ir Tarybos direktyva (ES) 2017/541 dėl kovos su terorizmu, pakeičianti Tarybos pamatinį sprendimą 2002/475/TVR ir iš dalies keičianti Tarybos sprendimą 2005/671/TVR (OL L 88, 2017 3 31, p. 6).“;"

                        26)

                        11.1 punktas pakeičiamas taip:
                        „11.1.   SAMDYMAS
                        11.1.1.   Asmenų, samdomų atlikti tikrinimą, patekimo kontrolę arba kitokią saugumo kontrolę riboto patekimo zonoje ar būti atsakingiems už tokį tikrinimą ar kontrolę, išsamaus asmens reputacijos patikrinimo išvada turi būti teigiama.
                        11.1.2.   Asmenų, įdarbinamų tam, kad vykdytų arba būtų atsakingi už tikrinimą, patekimo kontrolę ar kitokią saugumo kontrolę kitur nei riboto patekimo zonoje arba kurie gali be palydos patekti prie oro transporto krovinių ir pašto, oro vežėjo pašto ir oro vežėjo medžiagų, orlaivio atsargų ir oro uosto atsargų, kurių reikiama saugumo kontrolė buvo atlikta, išsamaus arba standartinio asmens reputacijos patikrinimo išvada turi būti teigiama. Jei šiame reglamente nenurodyta kitaip, būtinybę atlikti išsamų arba standartinį asmens reputacijos patikrinimą nustato atitinkama institucija pagal galiojančias nacionalines taisykles.
                        11.1.3.   Pagal taikytinus Sąjungos ir nacionalinės teisės aktus išsamiai tikrinant asmens reputaciją bent jau:

                                    a)

                                    nustatoma asmens tapatybė remiantis pateiktais dokumentais,

                                    b)

                                    surenkami bent pastarųjų penkerių metų duomenys apie teistumą (neteistumą) visose gyvenamosiose valstybėse,

                                    c)

                                    patikrinami bent pastarųjų penkerių metų duomenys apie darbą, išsilavinimą ir pertraukas,

                                    d)

                                    patikrinama kompetentingų nacionalinių institucijų turima žvalgybos informacija ir visa kita svarbi informacija, kuri, jų manymu, gali būti svarbi asmens tinkamumui dirbti vykdant funkciją, kuriai būtinas išsamus asmens reputacijos patikrinimas.

                              11.1.4.   Pagal taikytinus Sąjungos ir nacionalinės teisės aktus atliekant standartinį asmens reputacijos patikrinimą bent jau:

                                    a)

                                    nustatoma asmens tapatybė remiantis pateiktais dokumentais,

                                    b)

                                    surenkami bent pastarųjų penkerių metų duomenys apie teistumą (neteistumą) visose gyvenamosiose valstybėse,

                                    c)

                                    patikrinami bent pastarųjų penkerių metų duomenys apie darbą, išsilavinimą ir pertraukas.

                              11.1.5.   Standartinis asmens reputacijos patikrinimas arba patikrinimas pagal išsamaus asmens reputacijos patikrinimo a–c punktus atliekamas prieš asmeniui pradedant dalyvauti pradiniame saugumo mokymo kurse, kuriame pateikiama dėl svarbos saugumui viešai neprieinama informacija. Kai taikoma, prieš asmeniui leidžiant vykdyti arba būti atsakingam už tikrinimą, patekimo kontrolę ar kitą saugumo kontrolę riboto patekimo zonoje, atliekamas patikrinimas pagal išsamaus asmens reputacijos patikrinimo d punktą.
                        11.1.6.   Išsamus arba standartinis asmens reputacijos patikrinimas laikomas netinkamu, jei ne visų atitinkamai 11.1.3 ir 11.1.4 punktuose nurodytų elementų rezultatas teigiamas arba jei bet kuriuo metu šie elementai neužtikrina būtino patikinimo lygio dėl asmens patikimumo.
                        Valstybės narės stengiasi nustatyti tinkamus ir veiksmingus mechanizmus, kad užtikrintų keitimąsi informacija nacionaliniu lygmeniu ir su kitomis valstybėmis, siekdamos parengti ir įvertinti informaciją, susijusią su asmens reputacijos patikrinimu.
                        11.1.7.   Asmens reputacijos patikrinimams taikoma:

                                    a)

                                    nuolatinės 11.1.3 ir 11.1.4 punktuose nurodytų elementų peržiūros mechanizmas, skubiai pranešant kompetentingai institucijai, veiklos vykdytojui arba išduodančiajam subjektui apie bet kokį įvykį, kuris gali turėti įtakos asmens patikimumui. Kompetentingų institucijų, veiklos vykdytojų ir subjektų taikoma pranešimo ir keitimosi informacija tvarka ir informacijos turinys nustatomi ir stebimi pagal nacionalinę teisę; arba

                                    b)

                                    kartojimas reguliariais intervalais, išsamiems asmens reputacijos patikrinimams ne ilgesniais kaip dvylika mėnesių, o standartiniams asmens reputacijos patikrinimams – ne ilgesniais kaip treji metai.

                              11.1.8.   Visų asmenų, samdomų pagal 11.1.1 ir 11.1.2 punktus, samdymo procesas apima bent rašytinę paraišką ir pokalbį, skirtą pirminiam gabumų ir tinkamumo įvertinimui.
                        11.1.9.   Asmenys, samdomi saugumo kontrolei įgyvendinti, turi protiškai ir fiziškai gebėti ir būti tinkami veiksmingai vykdyti jiems paskirtas užduotis ir apie tokį reikalavimų pobūdį turi būti informuoti nuo pat samdymo pradžios.
                        Asmens gabumai ir tinkamumas vertinami jį samdant ir iki bandomojo laikotarpio pabaigos.
                        11.1.10.   Visų pagal 11.1.1 ir 11.1.2 punktus samdomų asmenų samdymo dokumentai, įskaitant visų vertinimo testų rezultatus, saugomi bent visą jų darbo sutarties galiojimo laikotarpį.
                        11.1.11.   Siekiant spręsti vidaus subjektų keliamos grėsmės klausimą ir nepaisant 11.2 dalyje išvardytų atitinkamų darbuotojų mokymo turinio ir gebėjimų, į Reglamento (EB) Nr. 300/2008 12, 13 ir 14 straipsniuose nurodytų veiklos vykdytojų ir subjektų saugumo programą įtraukiama tinkama vidaus politika ir susijusios priemonės, kuriomis didinamas darbuotojų informuotumas ir puoselėjama saugumo kultūra.
                        11.1.12.   Asmens reputacijos patikrinimai, sėkmingai užbaigti iki 2020 m. gruodžio 31 d., galios iki jų galiojimo pabaigos arba vėliausiai iki 2023 m. birželio 30 d., priklausomai nuo to, kuri iš šių datų yra ankstesnė.“;

                        27)

                        11.1.2 punkto pabaigoje įrašomas šis sakinys:
                        „Patikrinimai prieš įdarbinimą nuo 2019 m. liepos 31 d. nebeatliekami. Asmenų, perėjusių patikrinimą prieš įdarbinimą, asmens reputacijos patikrinimas atliekamas ne vėliau kaip 2020 m. birželio 30 d.“;

                        28)

                        11.2.2 punkto k papunktis pakeičiamas taip:

                                    „k)

                                    gebėjimą bendrauti aiškiai ir užtikrintai, ir“;

                        29)

                        11.2.2 punktas papildomas l papunkčiu:

                                    „l)

                                    žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        30)

                        11.2.3.2 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją;“;

                        31)

                        11.2.3.3 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją;“;

                        32)

                        11.2.3.6 punkto a papunktis pakeičiamas taip:

                                    „a)

                                    žinias apie orlaivio saugumo nuodugnaus patikrinimo teisinius reikalavimus ir apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją;“;

                        33)

                        11.2.3.7 punkto a papunktis pakeičiamas taip:

                                    „a)

                                    žinias, kaip apsaugoti orlaivį ir užkirsti kelią nesankcionuotai į jį patekti, ir apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        34)

                        11.2.3.8 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        35)

                        11.2.3.9 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        36)

                        11.2.3.10 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        37)

                        11.2.6.2 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        38)

                        11.2.7 punkto b papunktis pakeičiamas taip:

                                    „b)

                                    atitinkamų teisinių reikalavimų suvokimą ir žinias apie elementus, kuriais prisidedama prie tvirtos ir atsparios saugumo kultūros darbo vietoje ir aviacijoje kūrimo, įskaitant, inter alia, žinias apie vidaus subjektų keliamą grėsmę ir radikalizaciją.“;

                        39)

                        11.3.1 punkto b papunktis pakeičiamas taip:

                                    „b)

                                    asmenims, dirbantiems su rentgeno arba sprogmenų aptikimo sistemos įranga – pakartotinis atestavimas bent kas trejus metus; ir“;

                        40)

                        11.3.2 punktas pakeičiamas taip:

                                    „11.3.2.

                                    Atliekant pradinį asmenų, dirbančių su rentgeno arba sprogmenų aptikimo sistemos įranga, atestavimą arba tvirtinimą, jie turi atlikti standartizuotą vaizdų aiškinimo testą.“;

                        41)

                        11.3.3 punktas pakeičiamas taip:

                                    „11.3.3.

                                    Atliekant pakartotinį asmenų, dirbančių su rentgeno arba sprogmenų aptikimo sistemos įranga, atestavimą arba tvirtinimą, jie turi atlikti standartizuotą vaizdų aiškinimo testą, ir turi būti įvertinti jų darbo rezultatai.“;

                        42)

                        išbraukiama ši 11.4.1 punkto pastraipa:
                        „Testavimo rezultatai pateikiami asmeniui ir dokumentuojami, į juos galima atsižvelgti atliekant pakartotinį atestavimą arba tvirtinimą.“;

                        43)

                        11.4.2 punktas pakeičiamas taip:

                                    „11.4.2.

                                    Atskirų tikrintojų veiklos rezultatų vertinimas atliekamas kiekvieno 6 mėnesių laikotarpio pabaigoje. Šio vertinimo rezultatai:

                                                a)

                                                pateikiami asmeniui ir registruojami;

                                                b)

                                                naudojami siekiant nustatyti trūkumus ir pagal juos pritaikyti būsimus mokymus ir testavimą siekiant tuos trūkumus pašalinti; ir

                                                c)

                                                į juos gali būti atsižvelgiama per pakartotinį atestavimą arba tvirtinimą.“;

                        44)

                        11.5.1 punkto a papunktis pakeičiamas taip:

                                    „a)

                                    buvo atliktas išsamus asmens reputacijos patikrinimas pagal 11.1.3 punktą ir jo išvada teigiama;“;

                        45)

                        11.6.3.5 punkto a papunktis pakeičiamas taip:

                                    „a)

                                    buvo atliktas išsamus asmens reputacijos patikrinimas pagal 11.1.3 punktą;“;

                        46)

                        11.6.5.5 punktas papildomas šiuo sakiniu:
                        „Parašus kiekviename puslapyje gali atstoti elektroninis viso dokumento parašas.“;

                        47)

                        įrašomi 12.0.4 ir 12.0.5 punktai:
                        12.0.4.   Jeigu kartu naudojama kelių tipų saugumo tikrinimo įranga, kiekviena iš jų tiek atskirai, tiek kartu turi atitikti nustatytas specifikacijas ir šiame skyriuje nustatytus standartus.
                        12.0.5.   Įranga išdėstoma, įrengiama ir prižiūrima pagal įrangos gamintojo reikalavimus.“;

                        48)

                        12.1.1.8 punktas išbraukiamas;

                        49)

                        12.5.1.1 punkto paskutinis sakinys pakeičiamas taip:
                        „Jei sprogmenų aptikimo sistemos įranga, kurioje įdiegta mišriųjų pavojingų daiktų atvaizdų projektavimo programa, naudojamas tik krovinių skyriaus bagažui tikrinti, b punkto reikalavimas taikomas tik nuo 2020 m. rugsėjo 1 d.“;

                        50)

                        įrašomas 12.11.2.3 punktas:

                                    „12.11.2.3.

                                    2.1-as standartas taikomas po 2021 m. sausio 1 d. įrengtiems kūno skeneriams.“;

                        51)

                        12.12 punktas pakeičiamas taip:
                        „12.12   BATŲ SKENAVIMO ĮRANGA
                        12.12.1.   Bendrieji principai

                        12.12.1.1.   Metalo batuose ieškikliai turi aptikti bent nustatytus metalinius daiktus (vieną daiktą arba kelis iš karto) ir apie juos pranešti pavojaus signalu.
                        12.12.1.2.   Sprogmenų batuose ieškiklis turi aptikti bent nustatytas sprogstamąsias medžiagas ir apie jas pranešti pavojaus signalu.
                        12.12.1.3.   Metalo batuose ieškikliais ir sprogmenų batuose ieškikliais metalinius daiktus ir sprogmenis turi būti galima aptikti nepriklausomai nuo jų padėties ir krypties.
                        12.12.1.4.   Metalo batuose ieškikliai ir sprogmenų batuose ieškikliai statomi ant tvirto pagrindo.
                        12.12.1.5.   Metalo batuose ieškikliai ir sprogmenų batuose ieškikliai turi turėti regimąjį indikatorių, rodantį, kad įranga veikia.
                        12.12.1.6.   Priemonės, kuriomis reguliuojami metalo batuose ieškiklių ir sprogmenų batuose ieškiklių aptikimo parametrai, turi būti apsaugotos ir prieinamos tik įgaliotiems asmenims.
                        12.12.1.7.   Aptikęs 12.12.1.1 punkte nurodytų metalinių daiktų, metalo batuose ieškiklis turi įjungti bent regimąjį ir girdimąjį pavojaus signalus. Abiejų rūšių pavojaus signalai turi būti matomi ir girdimi 1 m atstumu.
                        12.12.1.8.   Aptikęs 12.12.1.2 punkte nurodytų sprogstamųjų medžiagų, sprogmenų batuose ieškiklis turi įjungti bent regimąjį ir girdimąjį pavojaus signalus. Abiejų rūšių pavojaus signalai turi būti matomi ir girdimi 1 m atstumu.
                        12.12.2.   Metalo batuose ieškiklių standartai

                        12.12.2.1.   Yra du metalo batuose ieškiklių standartai. Išsamūs šių standartų reikalavimai nustatyti Komisijos įgyvendinimo sprendime C(2015) 8005.
                        12.12.2.2.   Visi metalo batuose ieškikliai, kuriais tikrinami kiti nei keleiviai asmenys, turi atitikti bent 1-mą standartą.
                        12.12.2.3.   Visi metalo batuose ieškikliai, kuriais tikrinami keleiviai, turi atitikti 2-ą standartą.
                        12.12.2.4   Visi metalo batuose ieškikliai turi būti tinkami arkinio metalo ieškiklio aliarmo priežasčiai nustatyti srityje nuo bato pado iki bent 35 cm aukščio virš jo.
                        12.12.3.   Sprogmenų batuose ieškiklių standartas

                        12.12.3.1.   Išsamūs šio standarto reikalavimai nustatyti Komisijos įgyvendinimo sprendime C(2015) 8005.“;

                        52)

                        Įrašomas 12.14 punktas:
                        „12.14.   SPROGSTAMŲJŲ MEDŽIAGŲ GARŲ APTIKIMO ĮRANGA
                        12.14.1.   Sprogstamųjų medžiagų garų aptikimo įrangos standartai

                        12.14.1.1.   Visa sprogstamųjų medžiagų garų aptikimo įranga, kuria tikrinamas krovinių skyriaus bagažas arba kroviniai, turi atitikti bent 1-mą standartą.
                        12.14.1.2.   Visa sprogstamųjų medžiagų garų aptikimo įranga, kuria tikrinami asmenys arba rankinis bagažas, turi atitikti bent 3-čią standartą.
                        12.14.1.3.   Išsamūs šių standartų reikalavimai nustatyti Komisijos įgyvendinimo sprendime C(2015) 8005.“

               (*1)  2009 m. gruodžio 18 d. Komisijos reglamentas (ES) Nr. 1254/2009, kuriuo nustatomi kriterijai, kurių laikydamosi valstybės narės gali netaikyti bendrųjų pagrindinių civilinės aviacijos saugumo standartų ir imtis alternatyvių saugumo priemonių (OL L 338, 2009 12 19, p. 17).“;

               (*2)  2016 m. balandžio 27 d. Europos Parlamento ir Tarybos direktyva (ES) 2016/681 dėl keleivio duomenų įrašo (PNR) duomenų naudojimo teroristinių nusikaltimų ir sunkių nusikaltimų prevencijos, nustatymo, tyrimo ir patraukimo už juos baudžiamojon atsakomybėn tikslais (OL L 119, 2016 5 4, p. 132).

               (*3)  2017 m. kovo 15 d. Europos Parlamento ir Tarybos direktyva (ES) 2017/541 dėl kovos su terorizmu, pakeičianti Tarybos pamatinį sprendimą 2002/475/TVR ir iš dalies keičianti Tarybos sprendimą 2005/671/TVR (OL L 88, 2017 3 31, p. 6).“;“


title: 2019 m. sausio 29 d. Komisijos įgyvendinimo reglamentas (ES) 2019/138, kuriuo dėl pašarų priedų leidimo turėtojo pavadinimo iš dalies keičiami reglamentai (EB) Nr. 1356/2004, (EB) Nr. 1464/2004, (EB) Nr. 786/2007, (EB) Nr. 971/2008, (ES) Nr. 1118/2010, (ES) Nr. 169/2011 ir įgyvendinimo reglamentai (ES) Nr. 888/2011 ir (ES) Nr. 667/2013 (Tekstas svarbus EEE.)

text:
30.1.2019

                  LT

                  Europos Sąjungos oficialusis leidinys

                  L 26/1

         KOMISIJOS ĮGYVENDINIMO REGLAMENTAS (ES) 2019/138
         2019 m. sausio 29 d.
         kuriuo dėl pašarų priedų leidimo turėtojo pavadinimo iš dalies keičiami reglamentai (EB) Nr. 1356/2004, (EB) Nr. 1464/2004, (EB) Nr. 786/2007, (EB) Nr. 971/2008, (ES) Nr. 1118/2010, (ES) Nr. 169/2011 ir įgyvendinimo reglamentai (ES) Nr. 888/2011 ir (ES) Nr. 667/2013
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
         kadangi:

                     (1)

                     pagal Tarybos direktyvą 70/524/EEB (2) leista naudoti natrio monenziną ir naraziną kaip pašarų priedus atitinkamai pagal Komisijos reglamentus (EB) Nr. 1356/2004 (3) ir (EB) Nr. 1464/2004 (4);

                     (2)

                     pagal Reglamentą (EB) Nr. 1831/2003 leista naudoti endo-1,4-beta-mananazę ir diklazurilą kaip pašarų priedus atitinkamai pagal Komisijos reglamentus (EB) Nr. 786/2007 (5), (EB) Nr. 971/2008 (6), (ES) Nr. 1118/2010 (7), (ES) Nr. 169/2011 (8) ir Komisijos įgyvendinimo reglamentus (ES) Nr. 888/2011 (9) ir (ES) Nr. 667/2013 (10);

                     (3)

                     leidimo turėtojas „Eli Lilly and Company Ltd“ pateikė prašymą pagal Reglamento (EB) Nr. 1831/2003 13 straipsnio 3 dalį, siūlydamas pakeisti leidimo naudoti atitinkamus pašarų priedus turėtojo pavadinimą;

                     (4)

                     leidimo turėtojas teigia, kad nuo 2018 m. kovo 30 d. atitinkamų priedų rinkodaros teisės priklauso „Elanco GmbH“, „Eli Lilly and Company Ltd.“ padaliniui. Leidimo turėtojas pateikė atitinkamų jo prašymą patvirtinančių duomenų;

                     (5)

                     pasiūlytasis leidimo sąlygų pakeitimas yra tik administracinio pobūdžio ir nesuteikia pagrindo iš naujo vertinti atitinkamų priedų. Apie šį prašymą pranešta Europos maisto saugos tarnybai;

                     (6)

                     kad „Elanco GmbH“ būtų leidžiama naudotis priedo rinkodaros teisėmis, būtina pakeisti atitinkamų leidimų sąlygas;

                     (7)

                     todėl reglamentai (EB) Nr. 1356/2004, (EB) Nr. 1464/2004, (EB) Nr. 786/2007, (EB) Nr. 971/2008, (ES) Nr. 1118/2010, (ES) Nr. 169/2011 ir Įgyvendinimo reglamentai (ES) Nr. 888/2011 ir (ES) Nr. 667/2013 turėtų būti atitinkamai iš dalies pakeisti;

                     (8)

                     kadangi saugos sumetimais nebūtina neatidėliotinai taikyti šiuo reglamentu padarytų pakeitimų, tikslinga nustatyti pereinamąjį laikotarpį, per kurį galėtų būti sunaudotos turimos atsargos;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1356/2004 pakeitimas
            Reglamento (EB) Nr. 1356/2004 priedo antroje skiltyje žodžiai „Eli Lilly and Company Limited“ pakeičiami žodžiais „Elanco GmbH“.

            2 straipsnis
            Reglamento (EB) Nr. 1464/2004 pakeitimas
            Reglamento (EB) Nr. 1464/2004 priedo antroje skiltyje žodžiai „Eli Lilly and Company Limited“ pakeičiami žodžiais „Elanco GmbH“.

            3 straipsnis
            Reglamento (EB) Nr. 786/2007 pakeitimas
            Reglamento (EB) Nr. 786/2007 priedo antroje skiltyje žodžiai „Eli Lilly and Company Ltd“ pakeičiami žodžiais „Elanco GmbH“.

            4 straipsnis
            Reglamento (EB) Nr. 971/2008 pakeitimas
            Reglamento (EB) Nr. 971/2008 priedo antroje skiltyje žodžiai „Eli Lilly and Company Ltd“ pakeičiami žodžiais „Elanco GmbH“.

            5 straipsnis
            Reglamento (ES) Nr. 1118/2010 pakeitimas
            Reglamento (ES) Nr. 1118/2010 priedo antroje skiltyje žodžiai „Eli Lilly and Company Ltd“ pakeičiami žodžiais „Elanco GmbH“.

            6 straipsnis
            Reglamento (ES) Nr. 169/2011 pakeitimas
            Reglamento (ES) Nr. 169/2011 priedo antroje skiltyje žodžiai „Eli Lilly and Company Ltd“ pakeičiami žodžiais „Elanco GmbH“.

            7 straipsnis
            Reglamento (ES) Nr. 888/2011 pakeitimas
            Reglamento (ES) Nr. 888/2011 priedo antroje skiltyje žodžiai „Eli Lilly and Company Ltd“ pakeičiami žodžiais „Elanco GmbH“.

            8 straipsnis
            Reglamento (ES) Nr. 667/2013 pakeitimas
            Reglamentas (ES) Nr. 667/2013 iš dalies keičiamas taip:

                        1.

                        pavadinime žodžiai „Eli Lilly and Company Ltd“ pakeičiami žodžiais „Elanco GmbH“;

                        2.

                        priedo antroje skiltyje žodžiai „Eli Lilly and Company Ltd“ pakeičiami žodžiais „Elanco GmbH“.

            9 straipsnis
            Pereinamojo laikotarpio priemonė
            Natrio monenziną, naraziną, endo-1,4-beta-mananazę ir diklazurilą, kurie buvo pagaminti ir paženklinti iki šio reglamento įsigaliojimo datos laikantis taisyklių, taikytų iki tos datos, galima toliau pateikti rinkai ir naudoti, kol pasibaigs turimos atsargos.

            10 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 29 d.

                  Komisijos vardu

                  Pirmininkas

               Jean-Claude JUNCKER

            (1)  OL L 268, 2003 10 18, p. 29.

            (2)  1970 m. lapkričio 23 d. Tarybos direktyva dėl pašarų priedų (OL L 270, 1970 12 14, p. 1).

            (3)  2004 m. liepos 26 d. Komisijos reglamentas (EB) Nr. 1356/2004 dėl leidimo dešimt metų naudoti kokcidiostatų grupei ir kitoms vaistinėms medžiagoms priskiriamą pašarų priedą elankobaną (OL L 251, 2004 7 27, p. 6).

            (4)  2004 m. rugpjūčio 17 d. Komisijos reglamentas (EB) Nr. 1464/2004 dėl leidimo dešimt metų naudoti kokcidiostatų grupei ir kitoms vaistinėms medžiagoms priskiriamą pašarų priedą montebaną (OL L 270, 2004 8 18, p. 8).

            (5)  2007 m. liepos 4 d. Komisijos reglamentas (EB) Nr. 786/2007 dėl leidimo naudoti endo-1,4-beta-mananazę EC 3.2.1.78 (Hemicell) kaip pašarų priedą (OL L 175, 2007 7 5, p. 8).

            (6)  2008 m. spalio 3 d. Komisijos reglamentas (EB) Nr. 971/2008 dėl naujos pašarų priedo kokcidiostato naudojimo paskirties (OL L 265, 2008 10 4, p. 3).

            (7)  2010 m. gruodžio 2 d. Komisijos reglamentas (ES) Nr. 1118/2010 dėl leidimo naudoti diklazurilą kaip mėsinių viščiukų pašarų priedą (leidimo turėtojas Janssen Pharmaceutica N.V.) ir kuriuo iš dalies keičiamas Reglamentas (EB) Nr. 2430/1999 (OL L 317, 2010 12 3, p. 5).

            (8)  2011 m. vasario 23 d. Komisijos reglamentas (ES) Nr. 169/2011 dėl leidimo naudoti diklazurilą kaip perlinių vištų lesalų priedą (leidimo turėtojas Janssen Pharmaceutica N.V.) (OL L 49, 2011 2 24, p. 6).

            (9)  2011 m. rugsėjo 5 d. Komisijos įgyvendinimo reglamentas (ES) Nr. 888/2011, kuriuo dėl leidimo naudoti diklazurilą kaip pašarų priedą mėsiniams kalakutams (leidimo turėtojas „Janssen Pharmaceutica N.V.“) iš dalies keičiamas Reglamentas (EB) Nr. 2430/1999 (OL L 229, 2011 9 6, p. 9).

            (10)  2013 m. liepos 12 d. Komisijos įgyvendinimo reglamentas (ES) Nr. 667/2013 dėl leidimo naudoti diklazurilą kaip dedeklinių vištaičių pašarų priedą (leidimo turėtojas – Eli Lilly and Company Ltd.) ir kuriuo panaikinamas Reglamentas (EB) Nr. 162/2003 (OL L 192, 2013 7 13, p. 35).